Oficiālais Vēstnesis L 156 , 08/06/1989 Lpp. 0030 - 0032

Speciālizdevums somu valodā: Nodaļa 3 Sējums 29 Lpp. 0112

Speciālizdevums zviedru valodā: Nodaļa 3 Sējums 29 Lpp. 0112



Komisijas Direktīva (1989. gada 26. maijs) par vispārējiem higiēnas nosacījumiem piena ražošanas saimniecībās (89/362/EEK) EIROPAS KOPIENU KOMISIJA, ņemot vērā Eiropas Ekonomikas kopienas dibināšanas līgumu, ņemot vērā Padomes 1985. gada 5. augusta Direktīvu 85/397/EEK par veselības un dzīvnieku veselības problēmām, kas skar Kopienas iekšējo tirdzniecību ar termiski apstrādātu pienu [1], kas grozīta ar Regulu (EEK) Nr. 3768/85 [2], un jo īpaši tās 11. panta 4. punktu, tā kā neapstrādātam pienam jānāk no ražošanas saimniecībām, kuras atbilst vispārējiem higiēnas nosacījumiem, kas izklāstīti Direktīvas 85/397/EEK A pielikuma VI nodaļā; tā kā dalībvalstīm jānodrošina, ka saimniecību produkcija tiek pakļauta periodiskām inspekcijām, lai nodrošinātu higiēnas prasību izpildi; tā kā ražošanas saimniecību inspekcijām jāizstrādā vispārējs higiēnas kodekss, kas konkretizē vispārējos higiēnas nosacījumus, kuri ražošanas saimniecībās jāievēro, jo īpaši nosacījumus par telpu uzturēšanu un attiecībā uz slaukšanas darbībām; tā kā šajā direktīvā paredzētie pasākumi ir saskaņā ar Pastāvīgās veterinārās komitejas atzinumu, IR PIEŅĒMUSI ŠĀDU DIREKTĪVU. 1. pants Dalībvalstis nodrošina, ka piena ražošanas saimniecības ievēro vispārējo higiēnas kodeksu, kas izklāstīts pielikumā. 2. pants 1. Komisija var izstrādāt ieteikumus attiecībā uz vispārējo higiēnas kodu skaidrojošām piezīmēm. 2. Komisija publicē 1. punktā minētos ieteikumus. 3. pants Dalībvalstīs stājas spēkā normatīvi un administratīvi akti, kas vajadzīgi, lai vēlākais līdz 1990. gada 1. janvārim izpildītu šīs direktīvas prasības. Dalībvalstis par to tūlīt informē Komisiju. Noteikumos, kas pieņemti saskaņā ar pirmo daļu, ir jābūt skaidri izteiktai atsaucei uz šo direktīvu. 4. pants Šī direktīva ir adresēta dalībvalstīm. Briselē, 1989. gada 26. maijā Komisijas vārdā — Komisijas loceklis Ray Mac Sharry [1] OV L 226, 24.8.1985., 13. lpp. [2] OV L 362, 31.12.1985., 8. lpp. -------------------------------------------------- PIELIKUMS VISPĀRĒJAIS HIGIĒNAS KODEKSS, KAS JĀIEVĒRO RAŽOŠANAS SAIMNIECĪBĀS I NODAĻA Vispārējie telpu uzturēšanas nosacījumi 1. Kūtij, kurā tiek turētas govis, un telpām, kas pie tās pieder, visu laiku jābūt pietiekami tīrām, kārtīgām un labā stāvoklī. 2. Piekļuve kūtij un tai piederošajām telpām jāuztur brīva no jebkādiem mēslu uzkrājumiem vai atkritumiem. 3. Mēsli no mēslu notecēm jātīra tik bieži, cik tas nepieciešams. 4. Steliņģi jātur sausi, ja vajadzīgs, izmantojot pakaišus. 5. Slaukšanas telpa, piena telpa, tīrīšanas un uzglabāšanas telpas un aprīkojums tajās visu laiku jātur tīrs, kārtībā un labā stāvoklī. 6. Kūts un tai piederošo telpu dezinfekcija jāveic tā, lai neradītu dezinfekcijas līdzekļa piemaisījuma draudus pienam vai nesabojātu pienu. 7. Cūkas un mājputnus nedrīkst turēt kūtī vai telpās, kur govis slauc. 8. Jāapkaro mušas, grauzēji un citi kaitēkļi. 9. Ķimikālijas, zāles un tamlīdzīgas lietas jāglabā drošā vietā. 10. Barību, kura var nelabvēlīgi ietekmēt pienu, nedrīkst glabāt kūtī. II NODAĻA Vispārējie nosacījumi slaukšanā un piena apstrādē izmantojamā aprīkojuma un piederumu uzturēšanai 1. Slaukšanā izmantojamajam aprīkojumam un piederumiem, kā arī to sastāvdaļām visu laiku jābūt pietiekami tīriem un tie jāuztur labā fiziskā stāvoklī. 2. Pēc tīrīšanas un dezinfekcijas slaukšanas, piena apstrādes, uzglabāšanas un transportēšanas aprīkojumu un piederumus jāizskalo ar dzeramo ūdeni. Piederumi un tīrīšanas sukas jātur higiēniskos apstākļos. 3. Cisternām, kad tās iztukšotas, pēc tīrīšanas un dezinfekcijas, jāatstāj vaļā aizbāznis līdz nākamajai lietošanai. III NODAĻA Vispārējie higiēnas nosacījumi attiecībā uz slaukšanas darbībām 1. Atsevišķām govīm ganāmpulkā jābūt kompetentai iestādei identificējamām. Tām jābūt tīrām un labi uzturētām. 2. Tieši pirms slaukšanas un slaukšanas laikā nav pieļaujami nekādi darbi, kas var nelabvēlīgi ietekmēt pienu. 3. Pirms govs slaukšanas, sagatavo pupus, tesmeni un, ja vajadzīgs, tuvējās pavēderes daļas, govs ciskām un vēderam jābūt tīram. 4. Pirms atsevišķas govs slaukšanas, slaucējam jāpārbauda piena parādīšanās. Ja tiek novērotas jebkādas fiziskas novirzes no normas, šās govs pienu nenodod. Govis ar klīniskām tesmeņa saslimšanām jāslauc pēdējās vai ar atsevišķu slaukšanas aparātu vai ar rokām un šādu pienu nenodod. 5. Pupu mazgāšanas šķīdumi vai aerosoli slaucamām govīm jālieto tūlīt pēc slaukšanas, ja vien oficiālās iestādes nav atļāvušas citādi. Pupu mazgājamo šķīdumu vai aerosolu sastāvdaļām jābūt apstiprinātām oficiālās iestādēs. 6. Personām, kas nodarbojas ar slaukšanu un tālāku piena apstrādi, jāvalkā piemēroti tīri slaukšanas apģērbi. 7. Slaucējiem jāmazgā rokas tieši pirms slaukšanas sākuma un jātur tās pēc iespējas tīras visu slaukšanas laiku. Šim nolūkam līdzās slaukšanas vietai jābūt attiecīgām telpām, kas nodrošinātu slaukšanā vai piena apstrādē nodarbinātās personas ar iespēju nomazgāt savas rokas. Vaļējas brūces un nobrāzumi jānosedz ar ūdensnecaurlaidīgu plāksteri. 8. Līdz savākšanai piens jātur piena telpā vai piena uzglabāšanas telpā. 9. Piena telpas izmantojamas vienīgi darbībām, kas saistītas ar piena apstrādi un slaukšanas aprīkojumu. 10. Spaiņiem ar pienu, kamēr tie atrodas kūtī, tiek iznesti ārā un nogādāti piena telpās, jābūt aizvākotiem. 11. Ja pienu izkāš, izmantotais filtrs, atkarībā no tipa, jāmaina vai jātīra, iekams tā absorbcijas kapacitāte tiek pārsniegta. Jebkurā gadījumā, filtrs jāmaina vai jātīra pirms katras slaukšanas. Nedrīkst lietot auduma filtrus. --------------------------------------------------